**Jarná atmosféra v meste nadobudne nový rozmer vďaka projektu *Divadelné prechádzky*!**

**Nový výskumný projekt Divadelného ústavu upriamuje pohľad na desať slovenských miest cez optiku divadla.**

**|Bratislava, 26. marec 2021| - Pri príležitosti Svetového dňa divadla, ktorý každoročne pripadá na 27. marca, Divadelný ústav sprístupňuje online výskumný projekt s názvom**[***Divadelné prechádzky***](https://divadelneprechadzky.theatre.sk/)**. Vďaka nemu sa návštevníci a obyvatelia desiatich slovenských miest budú môcť dozvedieť viac o ich divadelnej histórii.**

Slovenské divadlo má za sebou bohatú históriu. V roku 2020 sme si pripomenuli 190 rokov od prvého ochotníckeho predstavenia na našom území a rovnako aj 100 rokov od vzniku Slovenského národného divadla. Práve na históriu a osobnosti slovenského ochotníckeho a profesionálneho divadla pútavou formou nazerajú *Divadelné prechádzky*.

Nový projekt Divadelného ústavu je virtuálnou online prechádzkou po desiatich historicky významných slovenských mestách, v ktorých v minulosti prebiehal rušný divadelný život. Návštevníci a návštevníčky miest sa budú môcť pozrieť na divadelnú históriu Banskej Bystrice, Bratislavy, Košíc, Liptovského Mikuláša, Martina, Nitry, Prešova, Sobotišťa, Trnavy a Zvolena. „Určite sa mnohým ľuďom stalo, že keď prišli do nejakého mesta, mali chuť navštíviť miesta, ktoré nenájdu v bežných bedekroch a nachádzajú sa mimo hlavných turistických tepien. Náš nový projekt, *Divadelné prechádzky*, ponúka taký zážitok, ktorý záujemcov o divadelnú kultúru dostane o krok bližšie k slovenskému divadlu a jeho osobnostiam. Okrem toho, že priblíži históriu mesta obyvateľom, bude v budúcnosti zároveň užitočnou pomôckou pre návštevníkov z iných miest,“ vysvetľuje Vladislava Fekete, riaditeľka Divadelného ústavu.

## **Projekt nie je len o lokalitách, ale aj o významných osobnostiach**

Virtuálne prechádzky jednotlivými mestami sa skladajú z niekoľkých tematických okruhov:

* **divadlá** – budovy a inštitúcie;
* **divadelné školstvo** – budovy a inštitúcie;
* **kaviarne a pohostinstvá**;
* **pamätné budovy** – rodné domy a bydliská;
* **významné miesta** – ulice a námestia;
* **umelecké pamiatky** – plastiky, reliéfy, busty, pamätné tabule;
* **významné osobnosti mesta** – umelci a kultúrni dejatelia.

„Vďaka tomuto projektu získajú záujemcovia prehľad z histórie, ale aj súčasnosti slovenského divadla. Tematické trasy, ktoré sa pred nimi otvárajú, sú nekonvenčné a atraktívne. Vďaka nim spoznajú kultúrnu históriu desiatich slovenských miest, ktoré sú s divadlom bytostne prepojené a v ktorých pulzoval a stále pulzuje rušný divadelný život,“ dopĺňa Vladislava Fekete.

Návštevníci miest sa tiež môžu zoznámiť s lokalitami, ktoré boli späté s **osobnosťami divadelnej histórie**, ako boli napríklad Jozef Kroner a Július Satinský (Bratislava), Jonáš Záborský (Prešov), Janko Borodáč (Košice) alebo Gašpar Fejérpataky-Belopotocký (Liptovský Mikuláš).

**Na prechádzke doma aj naživo**

Jednotlivé zastávky v spomínaných tematických trasách na seba vzdialenostne nadväzujú, pričom vytvárajú okruh – vďaka tomu počas prechádzky bádateľ nezablúdi a bude vedieť dopredu odhadnúť, koľko času si má na svoju prechádzku vyhradiť.

Mestá možno spoznávať **virtuálne** – vďaka 360° panoramatickému pohľadu na ulice s pridanou možnosťou prezerať si časti vybraných miest a ich okolitých oblastí – alebo **naživo**, priamo v uliciach mesta – prostredníctvom responzívneho rozhrania webovej stránky na mobilnom telefóne.

Sprievodné texty pripravili odborníci na slovenské divadlo a aj vďaka nim sa používatelia jednoduchým spôsobom dozvedia nielen hutné informácie o najvýznamnejších slovenských divadelných centrách, ale aj doposiaľ menej známe zaujímavosti o daných miestach, spojené s umeleckým životom a konkrétnou osobnosťou slovenského divadla.

Projekt Divadelné prechádzky pripravilo Centrum výskumu divadla Divadelného ústavu v spolupráci s externými pracovníčkami a pracovníkmi, ktorí prenikli do divadelného zákulisia vlastných miest.

[**DIVADELNÉ PRECHÁDZKY**](https://divadelneprechadzky.theatre.sk/)

BANSKÁ BYSTRICA ● BRATISLAVA ● KOŠICE ● LIPTOVSKÝ MIKULÁŠ

● MARTIN ● NITRA ● PREŠOV ● SOBOTIŠTE ● TRNAVA ● ZVOLEN

**[Viac o projekte Divadelné prechádzky nájdete na webovej stránke Divadelného ústavu](https://theatre.sk/novinky/divadelnyustav-spustil-projekt-divadelneprechadzky).**

**V prípade ďalších doplňujúcich otázok je vám k dispozícii:**

Mgr. Eva Fačková

PR projektu Rok slovenského divadla 2020

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: eva.fackova@theatre.sk